होशंगशाह जीत के बाद अचलदास की वीरता से इतना प्रभावित हुआ कि उसने राजा के व्यक्तिगत निवास और अन्य स्मृतियों से कोई छेड़छाड़ नहीं की। यह दुर्ग सैकड़ों वर्षों तक मुसलमानों के अधीन रहा, लेकिन न जाने किस डर या आदर से किसी ने भी अचलदास के शयनकक्ष में से उसके पलंग को हटाने या नष्ट करने का साहस नहीं किया। सन. 1950 तक यह पलंग उसी जगह पर रखा रहा। वहाँ के लोगों के अनुसार, लोगों ने इस पलंग और उसके सड़े-गले बिस्तरों को देखा था। लोगों ने बताया कि उस समय लोगों की मान्यता थी कि राजा प्रत्येक रात को आकर इस पलंग पर सोते थे। रात को इस कक्ष से किसी के हुक्का पीने की आवाजें भी सुनाई देती थीं। जिसके बाद लोगों ने रात के समय इस किले में जाना बंद कर दिया। हर शाम पलंग पर लगे बिस्तर को साफ कर व्यवस्थित करने का काम एक नाई करता था और उसे प्रतिदिन सुबह पलंग के सिरहाने पांच रुपए रखे मिलते थे, लेकिन एक दिन रुपए मिलने की बात नाई ने किसी को बता दी, तब से रुपए मिलने बंद हो गए।